text: Скасаваць указ з-пад пяра самога Лукашэнкі? – «Мы нічога не можам для вас зрабіць»
  2016.01.20 22:30
  https://www.youtube.com/watch?v=13ZLF5eI-rM
  Ужо амаль тры тыдні – без працы і якога-кольвек водгуку з боку ўладаў. Каля двухсот прадпрымальнікаў у Берасці прыйшлі на сход, каб чарговы раз данесці сваю пазіцыю наконт указу нумар 222.
  «Спрабуем звярнуцца да мясцовай улады, спрабуем звярнуцца да нашага прэзідэнта і сёння на сходзе прадпрымальнікі вырашылі пайсці да аблвыканкаму і занесці наш зварот туды», – распавядае Алена Кустус, прадпрымальніца з Берасця.
  Вуліцамі Берасця дробныя гандляры скіраваліся да абласнога выканаўчага камітэту. На шляху іх спыніла міліцыя, але людзі здолелі трапіць у будынак мясцовых уладаў. Прадпрымальнікаў прыняў намеснік старшыні аблвыканкаму Міхаіл Серкаў.
  Паводле вынікаў спаткання, гандлярам паабяцалі стварыць працоўную групу, у якую ўвойдуць прадстаўнікі ўсіх рынкаў гораду. Шматлікія перамовы, аднак, пакуль не прынеслі канкрэтных вынікаў. Бо як скасаваць указ, які выйшаў з-пад пяра самога Лукашэнкі?
  «Учора я сустракаўся ў аблвыканкаме, быў ва ўпраўленні прадпрымальніцтва. Як мне патлумачылі: мы нічога зрабіць не можам для вас», – дзеліцца пачутым Андрэй Карняйчук, прадпрымальнік з Берасця.
  Не збаўляе актыўнасці і Наваполацк. Там сёння збіралі подпісы супраць указу нумар 222. Самы ж масавы сход адбыўся ў Магілёве. Там прадстаўнікі малога бізнесу патрабавалі ад уладаў прынамсі накласці мараторый на правяранні.
  «Няхай даводзяць да Менску, няхай вырашаюць. Бо колькі можна? Мы не маем сродкаў, каб сядзець», – зазначае прадпрымальнік з Магілёву.
  Як і іхныя берасцейскія калегі, гандляры Магілёву накіраваліся на спатканне з прадстаўнікамі мясцовых уладаў. І ў адрозенне ад берасцейцаў, выйшлі адтуль цалкам задаволеныя.
  «Са словаў губернатара, ён сказаў, што не дасць нас у крыўду. Што за нас будуць змагацца. Гэта яны так сказалі. Таму гэта было прыемна», – прызнаецца дробны бізнесовец.
  «Мы вельмі радыя, што нас пачулі, выслухалі нашыя праблемы. Мы ўсёткі жывем у цывілізаванай краіне і, я думаю, улады ўсё ж пойдуць на перамовы», – падсумоўвае іншая прадпрымальніца з Магілёву.
  Пакуль жа на самым вышэйшым узроўні гаворкі пра скасаванне указу – ці хаця б палёгкі – не вядзецца.
  Вялікая частка ІП ускладае надзею на Форум прадпрымальнікаў, які мае адбыцца ў панядзелак. Як паведаміў старшыня «Перспектывы» Анатоль Шумчанка, месца для яго правядзення знайшлося ў Доме культуры МАЗу. Цяпер аб'яднанне збірае грошы на арэнду залы.
  Тэгі: Анатоль Шумчанка, беларускі бізнес, Берасце, бізнес, бізнесоўцы, дробныя бізнесоўцы, індывідуальныя прадпрымальнікі, ІП, Магілёў, Наваполацк, прадпрымальнікі, пратэст, пратэсты, указ №222